**BookTrust Cymru’n lansio wythnos o rigymau a straeon i hybu llesiant plant a chefnogi teuluoedd yn ystod y cyfnod clo**

Bydd miloedd o blant yn cymryd rhan yn Amser Rhigwm Mawr Cymru blynyddol BookTrust Cymru yr wythnos hon. Mae’n ddathliad o rannu rhigymau, caneuon a cherddi yn y blynyddoedd cynnar.

Wrth i adroddiadau cynyddol bryderus ymddangos am effaith cyfnodau clo dilynol ar deuluoedd, a’r bwlch datblygiad sy’n lledu yn achos rhai plant, mae’r elusen wedi cynllunio’r wythnos hon i ddenu teuluoedd, athrawon ac ymarferwyr blynyddoedd cynnar i gymryd rhan mewn gweithgareddau hwyliog fydd yn gallu helpu i ddatblygu sgiliau iaith, cyfathrebu a chymdeithasol yn ogystal â gwella llesiant. Amser Rhigwm Mawr Cymru yw’r diweddaraf o blith mentrau’r elusen i gefnogi plant a theuluoedd – a phobl sy’n gweithio gyda nhw – yn ystod argyfwng Covid, sydd hefyd wedi cynnwys dosbarthu dros 26,000 o lyfrau i’r teuluoedd mwyaf anghenus yng Nghymru ers mis Ebrill 2020.

Eleni, bydd Amser Rhigwm Mawr Cymru’n canolbwyntio ar y sbort a geir gydag odli, gyda rhigymau a chaneuon wedi’u comisiynu’n newydd sbon yn Gymraeg, Saesneg a dwyieithog er mwyn i blant ymuno yn yr hwyl, a bydd y cyfan ar gael ar lein drwy gydol yr wythnos. Mae dros 21,000 o blant eisoes wedi cael eu cofrestru i gymryd rhan, a disgwylir i lawer mwy ymuno drwy gyfrwng sesiynau ar lein ac mewn person dan ofal ysgolion, llyfrgelloedd, meithrinfeydd, Cylchoedd Meithrin a grwpiau chwarae.

Dyma ddywedodd Helen Wales, Pennaeth BookTrust Cymru: “Mae hwn wedi bod yn aeaf anodd iawn, a holl bwrpas Amser Rhigwm Mawr Cymru yw rhoi rhigymau a chaneuon syml a hwyliog i blant bach a’u teuluoedd iddyn nhw eu mwynhau gyda’i gilydd. Mae’n hawdd meddwl taw dwli yw rhigymau a chaneuon plant, neu ‘bach o sbort’, ond dyma weithgareddau hawdd a hygyrch sy’n cynnig manteision datblygu sylweddol i blant llai. Gallant helpu i ddatblygu sgiliau iaith a chyfathrebu, gwella sgiliau gwrando a chanolbwyntio a chodi hyder plant i siarad ac ymuno. Ein gobaith hefyd yw y bydd Amser Rhigwm Mawr Cymru’n helpu plant i gael profiadau cofiadwy ar y cyd, rhywbeth y mae mawr angen, er mwyn codi’u hysbryd yn ystod yr adeg heriol hon.”

Mae’r rhigymau a’r caneuon, a gyfansoddwyd gan bum artist, yn archwilio themâu ac arddulliau gwahanol, o ganeuon syml i lefaru ar sail curiadau. Bydd Sean Chambers yn cynnal sesiynau arlunio ar y cyd ar lein yn seiliedig ar rigwm newydd am fwystfilod; bydd Laura Bradshaw a Joseph Gnagbo yn rhannu ‘Bore Da, Little Bee’ amlieithog; bydd anturiaethau yn y gofod gydag Iwan Garmon; a bydd y bardd Rufus Mufasa yn rhannu gwaith newydd a ysbrydolwyd gan yr enfys.

Wrth i bryderon gynyddu fod rhai plant o gartrefi sy’n siarad Saesneg yn colli ar gyfleoedd i gael mynediad i’r Gymraeg yn ystod y cyfnod clo, cafodd y gweithiau newydd hyn eu comisiynu i roi profiadau newydd i blant o ran clywed rhigymau a chaneuon yn Gymraeg, Saesneg a dwyieithog. Maen nhw’n cynnwys darnau a gyfansoddwyd yn wreiddiol yn Gymraeg a’u cyfieithu i’r Saesneg, a’r ffordd arall o gwmpas, yn ogystal â gweithiau dwyieithog newydd.

Meddai Sean Chambers, awdur a darlunydd i blant: “Mae cael eich cyflwyno’n ifanc i odli’n ffordd wych o ddatblygu sgiliau creadigol. Nid yn unig mae’n annog plant i feddwl wrth iddyn nhw ddewis gair, ond hefyd am sut mae’r geiriau’n mynd at ei gilydd.:

Meddai Rufus Mufasa, bardd a cherddor: “Mae geiriau’n gwneud ein byd yn fwy. Mae barddoniaeth yn ei wneud yn hudol…”

Mae Amser Rhigwm Mawr Cymru’n cefnogi rhaglenni BookTrust yng Nghymru sydd wedi hen ennill eu plwyf, Dechrau Da a Pori Drwy Stori. Ariennir y ddwy raglen gan Lywodraeth Cymru ac maen nhw ar gael yn rhad ac am ddim i bob plentyn yng Nghymru, gyda phlant, teuluoedd ac ysgolion yn derbyn adnoddau a llyfrau am ddim er mwyn cael hwyl gyda darllen a rhannu rhigymau yn y blynyddoedd cynnar.

I ddysgu mwy, cliciwch yma neu dilynwch ni ar Twitter @BookTrustCymru
 ***[Diwedd]***

**Cysylltiadau’r Wasg:** Sinéad Gosai, Rheolwr y Wasg, BookTrust, sinead.gosai@booktrust.org.uk, +44 (0)20 7801 8849

**Nodiadau i Olygyddion**

Mae BookTrust wedi ymrwymo i gael plant yn darllen, am ein bod ni’n gwybod fod plant sy’n darllen yn fwy hapus, iach a chydymdeimladol ac yn fwy creadigol. Mae’n cefnogi’u datblygiad iaith cynnar ac maen nhw’n gwneud yn well yn yr ysgol hefyd.

Ni yw elusen ddarllen plant fwyaf y DU; bob blwyddyn byddwn ni’n cyrraedd at **3.9 miliwn o blant** ledled y DU gyda llyfrau, adnoddau a chefnogaeth i helpu i ddatblygu cariad at ddarllen, am ein bod ni’n gwybod fod darllen y gallu trawsnewid bywydau.

BookTrust Cymru yw swyddfa’r sefydliad yng Nghymru. Rydyn ni’n gweithio gydag amrywiaeth o bartneriaid i gyffroi plant am lyfrau, rhigymau a straeon, oherwydd os yw darllen yn hwyl, bydd plant eisiau darllen! Cyflenwir ein llyfrau drwy gyfrwng ymarferwyr iechyd, llyfrgelloedd, ysgolion a’r blynyddoedd cynnar, ac fe’u cefnogir gan ganllawiau, cyngor ac adnoddau i annog yr arfer o ddarllen.[booktrust.org.uk/cymru](http://www.booktrust.org.uk/cymru)